NARIADENIE KOMISIE (ES) č. 382/2007
zo 4. apríla 2007,
ktorým sa mení a dopĺňa nariadenie (ES) č. 753/2002, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o opis, označovanie, prezentáciu a ochranu určitých vinárskych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 53;
keďže:
(1)
Z dôvodu pristúpenia Bulharska a Rumunska k Európskej únii je potrebné robiť určité zmeny a doplnenia nariadenia Komisie (ES) č. 753/2002 (2).
(2)
Článkom 28 nariadenia (ES) č. 753/2002 sa ustanovujú špecifické pravidlá pre stolové vína so zemepisným označením a uvádza sa v ňom zoznam termínov používaných v rôznych regiónoch členských štátov na opis takýchto vín. Tento zoznam je potrebné upraviť doplnením príslušných termínov používaných v Bulharsku a Rumunsku.
(3)
Zoznam tradičných špecifických termínov uvádzaných v článku 29 nariadenia (ES) č. 753/2002 a dodatočných tradičných termínov uvádzaných v článku 23 uvedeného nariadenia je potrebné upraviť doplnením príslušných termínov používaných v Bulharsku a Rumunsku.
(4)
V prílohe II k nariadeniu (ES) č. 753/2002 sa uvádza zoznam odrôd viniča a ich synoným, ktoré zahŕňajú zemepisné označenie a môžu sa uvádzať na etiketách vín. Uvedenú prílohu je potrebné upraviť doplnením príslušných termínov, ktoré sa používali v Bulharsku a Rumunsku v deň uplatnenia tohto nariadenia.
(5)
Názov „Tokaj“ označuje „akostné víno z ohraničenej vinohradníckej plochy“ pochádzajúce z oblasti okolo hraníc Maďarska a Slovenska a je aj súčasťou talianskych a francúzskych názvov odrôd viniča: „Tocai italico“, „Tocai friulano“ a „Tokay pinot gris“. Súčasná existencia názvov týchto troch odrôd a zemepisného označenia je časovo ohraničená do 31. marca 2007 a je výsledkom dvojstrannej dohody z 23. novembra 1993 medzi Európskym spoločenstvom a Maďarskou republikou, ktorá sa stala súčasťou „acquis“1. mája 2004. Od 1. apríla 2007 sa názvy týchto troch odrôd vypúšťajú z prílohy II k nariadeniu (ES) č. 753/2002 a pokiaľ ide o názov odrody „Tocai friulano“, ten sa nahrádza novým názvom odrody „Friulano“.
(6)
Nakoniec sa v prílohe III k nariadeniu (ES) č. 753/2002 uvádza zoznam tradičných termínov, ktoré sa uvádzajú alebo sa môžu uvádzať na etiketách vín. Táto príloha sa musí upraviť, aby sa zohľadnili na jednej strane nové tradičné termíny z Cypru a na druhej strane tradičné termíny používané v Bulharsku a Rumunsku.
(7)
Nariadenie (ES) č. 753/2002 by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Nariadenie (ES) č. 753/2002 sa mení a dopĺňa takto:
1.
V článku 28 sa prvý odsek mení a dopĺňa takto:
a)
desiata zarážka sa nahrádza takto:
„-
‚Τοπικός Οίνος’ alebo ‚(oblastné víno)’ v prípade stolových vín s pôvodom na Cypre,“;
b)
dopĺňajú sa tieto zarážky:
„-
‚регионално вино’ v prípade stolových vín s pôvodom v Bulharsku,
-
‚Vin cu indicație geografică’ v prípade stolových vín s pôvodom v Rumunsku“.
2.
Článok 29 sa mení a dopĺňa takto:
a)
v odseku 1 sa dopĺňajú tieto body:
„q)
Bulharsko:
-
‚Гарантирано наименование за произход’ alebo ‚ГНП’,
-
‚Гарантирано и контролирано наименование за произход’ alebo ‚ГКНП’,
-
‚Благородно сладко вино’ alebo ‚БСВ’;
r)
Rumunsko:
-
‚Vin cu denumire de origine controlată - D.O.C.’ s:
-
‚Cules la maturitate deplină - C.M.D.’,
-
‚Cules târziu - C.T.’,
-
‚Cules la înnobilarea boabelor - C.I.B.’ “;
b)
v odseku 2 sa dopĺňajú tieto body:
„k)
Bulharsko:
-
‚Гарантирано наименование за произход’ alebo ‚ГНП’,
-
‚Гарантирано и контролирано наименование за произход’ alebo ‚ГКНП’;
l)
Rumunsko:
-
‚Vin spumant cu denumire de origine controlată - D.O.C.’ “.
3.
Príloha II sa nahrádza prílohou I k tomuto nariadeniu.
4.
Príloha III sa mení a dopĺňa v súlade s prílohou II k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskych spoločenstiev.
Je uplatniteľné od 1. apríla 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. apríla 2007